CELEX: 52005XG0610(01)
Language: el
Date: 2005-05-24
Title: Συμπεράσματα του Συμβουλίου, της 24ης Μαΐου 2005, σχετικά με νέους δείκτες για την εκπαίδευση και την κατάρτιση

10.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 141/7
            
         
      ΣΥΜΠΕΡΆΣΜΑΤΑ ΤΟΥ ΣΥΜΒΟΥΛΊΟΥ
   
   της 24ης Μαΐου 2005
   σχετικά με νέους δείκτες για την εκπαίδευση και την κατάρτιση
   (2005/C 141/04)
   ΤΟ ΣΥΜΒΟΥΛΙΟ,
   Έχοντας υπόψη:
   
               1.
            
            
               τον νέο στρατηγικό στόχο τον οποίο έθεσε για την Ευρωπαϊκή Ένωση το Ευρωπαϊκό Συμβούλιο της Λισσαβόνας της 23ης και 24ης Μαρτίου 2000 και τον οποίο επιβεβαίωσε το Ευρωπαϊκό Συμβούλιο της Στοκχόλμης της 23ης και 24ης Μαρτίου 2001, «να γίνει η ανταγωνιστικότερη και δυναμικότερη οικονομία της γνώσης ανά την υφήλιο, ικανή για βιώσιμη οικονομική ανάπτυξη με περισσότερες και καλύτερες θέσεις εργασίας και με μεγαλύτερη κοινωνική συνοχή»,
            
         
               2.
            
            
               τα συμπεράσματα του εαρινού Ευρωπαϊκού Συμβουλίου 2005, στα οποία τονίζεται ότι «το ανθρώπινο κεφάλαιο αποτελεί το ουσιωδέστερο στοιχείο του ενεργητικού της Ευρώπης (1)»,
            
         
               3.
            
            
               τη διαβεβαίωση του Ευρωπαϊκού Συμβουλίου της Λισαβόνας, ότι τα ευρωπαϊκά συστήματα εκπαίδευσης και κατάρτισης πρέπει να προσαρμοστούν τόσο στις απαιτήσεις της κοινωνίας της γνώσης όσο και στην ανάγκη για καλύτερο επίπεδο και ποιότητα απασχόλησης. Εξ ου η εντολή του Ευρωπαϊκού Συμβουλίου της Λισαβόνας προς το Συμβούλιο Παιδείας «να επιδοθεί σε γενικότερο προβληματισμό σχετικά με τους συγκεκριμένους μελλοντικούς στόχους των εκπαιδευτικών συστημάτων, επικεντρωμένο σε κοινά μελήματα και προτεραιότητες αλλά σεβόμενο παράλληλα την εθνική ποικιλομορφία, με στόχο να συμβάλει στις διαδικασίες του Λουξεμβούργου και του Κάρντιφ» (2),
            
         
               4.
            
            
               τα συμπεράσματα του Ευρωπαϊκού Συμβουλίου της Βαρκελώνης της 15ης και 16ης Μαρτίου 2002 (3), τα οποία προσυπέγραψαν το πρόγραμμα εργασιών (4) καθώς και ενδεικτικό κατάλογο δεικτών για την παρακολούθηση της προόδου όσον αφορά την υλοποίηση των δεκατριών συγκεκριμένων στόχων βάσει της «Ανοικτής Μεθόδου Συντονισμού», με στόχο να καταστούν τα ευρωπαϊκά συστήματα εκπαίδευσης και κατάρτισης «ένα ποιοτικό σημείο αναφοράς παγκοσμίως έως το 2010» και τα οποία ζήτησαν την κατάρτιση δείκτη γλωσσικών γνώσεων,
            
         
               5.
            
            
               την επιβεβαίωση του κεντρικού ρόλου των δεικτών και των πέντε επιπέδων αναφοράς για τη χάραξη κατευθύνσεων και για τη μέτρηση της προόδου, στον τομέα της εκπαίδευσης και της κατάρτισης, ως προς την επίτευξη των στόχων της Λισαβόνας (5),
            
         
               6.
            
            
               την κοινή ενδιάμεση έκθεση του Φεβρουαρίου 2004 (6), η οποία τόνισε ότι πρέπει να βελτιωθεί η ποιότητα και η δυνατότητα σύγκρισης μεταξύ υπαρχόντων δεικτών, ιδίως στον τομέα της διά βίου μάθησης, και η οποία ζήτησε από τη Μόνιμη Ομάδα για τους δείκτες και τα επίπεδα αναφοράς και από όλες τις υφιστάμενες ομάδες εργασίας να προτείνουν, έως τα μέσα του 2004, έναν περιορισμένο κατάλογο νέων δεικτών προς κατάρτιση,
            
         
               7.
            
            
               την προκαταρκτική ανταπόκριση της Επιτροπής στο αίτημα αυτό, στην οποία περιγράφονται σε γενικές γραμμές βραχυπρόθεσμες, μεσοπρόθεσμες και μακροπρόθεσμες στρατηγικές σε εννέα τομείς δεικτών (7),
            
         ΕΠΙΒΕΒΑΙΩΝΕΙ ΚΑΙ ΠΑΛΙ ότι
   
               8.
            
            
               η περιοδική παρακολούθηση των επιδόσεων και της προόδου με τη χρήση δεικτών και επιπέδων αναφοράς αποτελεί βασικό μέρος της διαδικασίας της Λισαβόνας, δεδομένου ότι επιτρέπει τον εντοπισμό ισχυρών σημείων και αδυναμιών, με στόχο τη στρατηγική καθοδήγηση και κατεύθυνση των βραχυπρόθεσμων όπως και των μακροπρόθεσμων μέτρων της στρατηγικής Εκπαίδευσης και Κατάρτισης 2010,
            
         ΑΝΑΓΝΩΡΙΖΕΙ ότι
   
               9.
            
            
               είναι επιθυμητή η εκπόνηση συνεκτικού πλαισίου δεικτών και επιπέδων αναφοράς για την παρακολούθηση των επιδόσεων και της προόδου στον τομέα της εκπαίδευσης και της κατάρτισης,
            
         
               10.
            
            
               η εκπόνηση των απαραίτητων δεδομένων για νέους δείκτες μπορεί να αποτελέσει μακροπρόθεσμο σχέδιο, ενδεχομένως διάρκειας 5-10 ετών,
            
         
               11.
            
            
               η ενίσχυση της συνεργασίας στον τομέα της εκπαίδευσης και της κατάρτισης θα μπορούσε να συμβάλει στον καθορισμό συνεκτικού πλαισίου δεικτών βάσει κατάλληλων πηγών δεδομένων, που μπορούν να χρησιμοποιηθούν επίσης πέραν των στόχων της Λισαβόνας για το 2010,
            
         
               12.
            
            
               η δημιουργία της «ερευνητικής μονάδας για τη διά βίου μάθηση» στο Κοινό Κέντρο Ερευνών (ISPRA) μπορεί να αυξήσει σημαντικά τις ικανότητες έρευνας της Επιτροπής όσον αφορά την εκπόνηση νέων δεικτών,
            
         ΤΟΝΙΖΕΙ ότι
   
               13.
            
            
               πρέπει να γίνει πλήρης χρήση των υφισταμένων δεδομένων και δεικτών και να καταβληθούν περαιτέρω προσπάθειες για τη βελτίωση της δυνατότητας σύγκρισης, του κύρους και της ενημερότητάς τους,
            
         
               14.
            
            
               η ανάπτυξη νέων δεικτών δεν θα θίξει σε τίποτα την αρμοδιότητα των κρατών μελών στην οργάνωση των εκπαιδευτικών τους συστημάτων και δεν θα πρέπει να επιφέρει περιττές διοικητικές ή οικονομικές επιβαρύνσεις για τους οργανισμούς και τα ιδρύματα που αφορά, ούτε να οδηγεί αναπόφευκτα σε αυξημένο αριθμό δεικτών για την παρακολούθηση της προόδου,
            
         
               15.
            
            
               πρέπει να συνεχιστεί η ενίσχυση της συνεργασίας με άλλους διεθνείς οργανισμούς που δρουν στον εν λόγω τομέα (π.χ. ΟΥΝΕΣΚΟ, ΟΟΣΑ, Διεθνής Ένωση για την Αξιολόγηση των Μαθητικών Επιδόσεων), προκειμένου ιδίως να βελτιωθεί η διεθνής συνοχή των δεδομένων.
            
         ΚΑΛΕΙ την Επιτροπή:
   
               16.
            
            
               όσον αφορά τομείς δεικτών στους οποίους υπάρχουν ήδη συλλογές δεδομένων ή σχεδιάζονται μελέτες της ΕΕ, να αναπτύξει περαιτέρω και να υποβάλει στο Συμβούλιο στρατηγικές στους ακόλουθους τομείς δεικτών: αποτελεσματικότητα των επενδύσεων, ΤΠΕ, κινητικότητα, εκπαίδευση ενηλίκων, εκπαιδευτικοί και εκπαιδευτές, επαγγελματική εκπαίδευση και κατάρτιση και κοινωνική ενσωμάτωση και ενεργός άσκηση της ιδιότητας του πολίτη,
            
         
               17.
            
            
               όσον αφορά τομείς δεικτών στους οποίους δεν υπάρχουν συγκρίσιμα δεδομένα, να υποβάλει στο Συμβούλιο λεπτομερείς προτάσεις μελετών για την κατάρτιση νέων δεικτών στους ακόλουθους τομείς:
               
                           —
                        
                        
                           μεθοδολογία της απόκτησης γνώσεων,
                        
                     
                           —
                        
                        
                           γλωσσικές γνώσεις,
                        
                     και σε όποιον άλλο τομέα ενδέχεται να αποδειχθούν χρήσιμες οι νέες μελέτες,
            
         
               18.
            
            
               όσον αφορά τομείς δεικτών στους οποίους άλλοι διεθνείς οργανισμοί (π.χ. ΟΥΝΕΣΚΟ, ΟΟΣΑ, Διεθνής Ένωση για την Αξιολόγηση των Μαθητικών Επιδόσεων), να συνεργασθεί με διεθνείς οργανισμούς προκειμένου να καλύψει τις ανάγκες της ΕΕ για πληροφορίες σε τομείς δεικτών όπως οι ΤΠΕ, οι δεξιότητες των ενηλίκων και η επαγγελματική εξέλιξη των δασκάλων, σε περίπτωση που άλλοι διεθνείς οργανισμοί συζητούν ήδη το ενδεχόμενο διεξαγωγής σχετικών μελετών,
            
         
               19.
            
            
               κατά την εκπόνηση αυτών των στρατηγικών και νέων εργαλείων για τη συλλογή δεδομένων, μεταξύ άλλων και σε συνεργασία με διεθνείς οργανισμούς:
               
                           —
                        
                        
                           όταν χρειάζεται, να αναλύουν την πολιτική σημασία τους λαμβάνοντας επίσης υπόψη τη σχέση μεταξύ της ανάπτυξης του ανθρώπινου κεφαλαίου και των ολοκληρωμένων πολιτικών εκπαίδευσης και εργασίας,
                        
                     
                           —
                        
                        
                           να παρουσιάζουν λεπτομερείς τεχνικές προδιαγραφές των προτεινόμενων νέων μελετών,
                        
                     
                           —
                        
                        
                           να περιλαμβάνουν χρονοδιάγραμμα για τις εργασίες κατάρτισης των δεικτών,
                        
                     
                           —
                        
                        
                           να περιλαμβάνουν εκτίμηση των πιθανών δαπανών και της απαραίτητης υποδομής για τις εν λόγω εργασίες κατάρτισης δεικτών και την επακόλουθη συλλογή δεδομένων στα συμμετέχοντα κράτη μέλη, καθώς και για την Επιτροπή,
                        
                     
                           —
                        
                        
                           να προβλέπουν συγκεκριμένες κατάλληλες διαρθρώσεις διαχείρισης, ώστε τα κράτη μέλη να έχουν τη δυνατότητα να συμμετέχουν στις εργασίες μεθοδολογίας και κατάρτισης δεικτών, να είναι δε σε θέση να λαμβάνουν τις απαραίτητες αποφάσεις, εξασφαλίζοντας την ανάπτυξη συναφών και υψηλής ποιότητας δεδομένων, εντός του χρονοδιαγράμματος.
                        
                     
         
               20.
            
            
               Με στόχο την υποβολή έκθεσης στο Συμβούλιο, το αργότερο έως το τέλος του 2006:
               
                           —
                        
                        
                           να καταγράψει τις πρωτοβουλίες που αναλήφθηκαν σε άλλους τομείς μελέτης, συμπεριλαμβανομένου του αντίκτυπου των ΤΠΕ στη διδασκαλία και τη μάθηση, των επιπτώσεων της κινητικότητας στην αγορά εργασίας και της κοινωνικής προέλευσης των σπουδαστών της τριτοβάθμιας εκπαίδευσης,
                        
                     
                           —
                        
                        
                           να αξιολογήσει την πρόοδο που θα έχει σημειωθεί όσον αφορά την εκπόνηση συνεκτικού πλαισίου δεικτών και επιπέδων αναφοράς για την περαιτέρω επιδίωξη των στόχων της Λισαβόνας στον τομέα της εκπαίδευσης και της κατάρτισης, περιλαμβανομένης επανεξέτασης της καταλληλότητας των υφισταμένων δεικτών που χρησιμοποιούνται για την παρακολούθηση της προόδου.
                        
                     
         
      (1)  Έγγρ. 7619/05, παράγραφος 34.
   
      (2)  Έγγρ. SN 100/1/00 REV 1, παράγραφος 27.
   
      (3)  SN 100/1/02 REV 1.
   
      (4)  «Λεπτομερές πρόγραμμα των επακόλουθων εργασιών σχετικά με τους συγκεκριμένους στόχους των συστημάτων εκπαίδευσης και κατάρτισης» το οποίο εγκρίθηκε από το Συμβούλιο Παιδείας στις 14 Φεβρουαρίου 2002.
   
      (5)  Συμπεράσματα του Συμβουλίου σχετικά με Επίπεδα Αναφοράς Μέσων Ευρωπαϊκών Επιδόσεων στην εκπαίδευση και την κατάρτιση (Benchmarks), εγκριθέντα στις 5 Μαΐου 2003.
   
      (6)  «Εκπαίδευση και κατάρτιση 2010» — Επείγουσα ανάγκη μεταρρυθμίσεων για να επιτύχει η στρατηγική της Λισαβόνας, που εγκρίθηκε από κοινού από το Συμβούλιο και την Επιτροπή στις 26 Φεβρουαρίου 2004.
   
      (7)  Έγγραφο εργασίας της Επιτροπής με τίτλο «Νέοι Δείκτες για την Εκπαίδευση και την Κατάρτιση» [SEC(2004), 1524].